ลุยเก็งกำไรหุ้นDTACหลุดบ่วงถูกกล่าวโทษ
หุ้น DTAC พุ่งรับกรมพัฒนาธุรกิจการค้าไม่ได้กล่าวโทษ หลังไม่มีหลักฐานชัดว่าเป็นต่างด้าว แค่ให้สอบสวนต่อ
20 ส.ค. 2554

หุ้น DTAC พุ่งรับกรมพัฒนาธุรกิจการค้าไม่ได้กล่าวโทษ หลังไม่มีหลักฐานชัดว่าเป็นต่างด้าว แค่ให้สอบสวนต่อ
หุ้นบริษัท โทเทิ่ล แอ็คเซ็ส คอมมูนิเคชั่น (DTAC) ปรับตัวเพิ่มขึ้นทันที โดยขึ้นไปสูงสุดที่ 58.75 บาท และลงมาปิดตลาดที่ 58.25 บาท เพิ่มขึ้น 2 บาท หรือ 3.57% ภายหลังจากนายบรรยงค์ ลิ้มประยูรวงศ์ อธิบดีกรมพัฒนาธุรกิจการค้า กระทรวงพาณิชย์ ออกมาระบุว่า คณะกรรมการทำงานเพื่อตรวจสอบกรณีสัญชาติของ DTAC ได้มีมติส่งเรื่องให้พนักงานสืบสวนและสอบสวนตรวจสอบ เพื่อให้เป็นไปตามกระบวนการยุติธรรม โดยไม่ได้มีการร้องทุกข์และกล่าวโทษต่อ DTAC หลังจากคณะกรรมการเพื่อทำงานตรวจสอบแล้ว พบว่าไม่มีพยานหลักฐานที่ชี้ชัดได้ว่า DTAC เป็นบริษัทต่างชาติ
ด้าน บล.ธนชาต แนะนำให้ซื้อราคาเป้าหมายที่ 85 บาท โดยระบุว่าราคาหุ้นที่ดิ่งลงมาจากข่าวถูกตรวจสอบเรื่องการเป็นต่างด้าว เป็นจังหวะดีในการเข้าลงทุน เพราะอนาคตมองว่า DTAC น่าจะได้ประโยชน์จากใบอนุญาต 3จี ที่จะมาถึงในเร็วๆ นี้ ในขณะที่การจ่ายปันผลในอัตราที่สูงขึ้นเป็น 100% จะทำให้อัตราผลตอบแทนเงินปันผลจะอยู่ในระดับที่สูงกว่า 6%